text: op den thoon van L’allemande la doulce.
  Al zijnt nv droeue tijden,
  Nochtans willen wy verblijden
  In dien heylighen nacht,
  Dat Iesus was gheboren,
  Om ons die waren verloren,
  Te verlossen wt s’Vyandts macht.
  Lof Kindeken excellent,
  Weest in mijn herte gheprent,
  Verlicht nv door v cracht
  Alle sondaers verblent.
  Als acht daghen waren leden,
  So wert Iesus besneden
  Nader Ioodtscher Wet,
  Sijn suyuer bloet ghepresen
  Heeft ons altsamen ghenesen
  Die met sonden waren besmet,
  Lof soete Kindeken fijn,
  Wy dancken v van v pijn,
  Laet ons hier door t’ghebedt
  Altijt patientich sijn.
  Den naem Iesus verheuen,
  Daer voor dat d’Enghelen beuen,
  Die worde ghegheuen het Kindt,
  In wiens naem nv lijden,
  En teghen die sonden strijden
  Sijn dienaers zeer bemindt,
  
  Lof heylich Kindeken goet
  Wilt ons nv gheuen moet
  En laet ons niet verblindt
  In s’werelts teghenspoet.
  Dry Coninghen van verre
  Gheleydt door een claer sterre
  Die sochten den Heere bemindt,
  Als zy tot Bethleem quamen
  Haer schatten zy op namen,
  Die zy offerden het Kint,
  Lof Kindt ghebenedijt,
  In v mijn herte verblijdt,
  Sijt op my niet quaet ghesint
  Om mijnen verloren tijdt.
  Met grooter weerdicheden
  Hebben zy dat Kindt aenbeden
  Op sijns Moeders schoot,
  Al waren zy Heeren van machten,
  Sy kenden des Kindekens crachte
  Door haer ghelooue groot.
  Sy aenbaden daer present
  Die Godtheyt excellent
  Besloten sonder noot
  In een cleyn lichaem ient.
  Naer de veertich daghen
  Wilde t’Kindt sijn ghedraghen,
  En inden Tempel ghebracht,
  Symeon oudt van jaren
  Dede hy openbaren
  Sijn Goddelijcke cracht.
  In sijnen armen hy t’Kindt nam,
  Voorsegghende bequam,
  Dat tçleyn Kindt groot van macht
  Dus alle verlossen quam.
  
  Eenen sanck heeft hy ghesonghen,
  t’Kindt aen sijn herte ghedronghen,
  Met liefden heeft hijt ghecust.
  Laet nv Heer in vreden
  Vwen dienaer treden
  In v eewighe rust.
  Mijn ooghen hebben ghesien
  Datter salicheyt sal ghechien
  Naer alle Menschen lust,
  Die tot Godt sullen vlien.
  O lieflijck Kindeken cleyne,
  Maeckt ghy mijn herteken reyne,
  Van alle sonden bloot,
  Want ghy zijt alleyne
  Heer Iesus die ick meyne,
  Troost my in mijnen noot,
  Cleet my met liefden groot
  In d’uere van mijnder doot,
  Verlost my van weyne
  En van des Vyandts stoot.